VAGYONÁTADÁS-ÁTVÉTELI MEGÁLLAPODÁS

amely létrejött egyrészről

**MAVIR Magyar Villamosenergia-ipari Átviteli Rendszerirányító Zártkörűen Működő Részvénytársaság** (székhely: 1031 Budapest, Anikó utca 4.; cégjegyzékszám: Cg.01-10-044470; statisztikai számjel: 12550753-3512-114-01, adószám: 12550753-2-44; képviseli: (név, titulus) és (név, titulus))

mint Átadó(a továbbiakban: **Átadó**)

másrészről

**Felsőpáhok Község Önkormányzata** (Cím: 8395 Felsőpáhok, Szent István u. 67.; adószám: …………………, képviseli: Prótár Richárd Krisztián polgármester)

mint Átvevő (a továbbiakban: **Átvevő**),

a továbbiakban együtt: **Felek** között a mai napon, az alábbi feltételekkel.

**1./**

1.1.) Átadó kijelenti, hogy Felsőpáhok, 012/3 hrsz-ú ingatlan vízellátása érdekében a Vas Megyei Katasztrófavédelmi Igazgatóság 36800/242-2/2015. számú vízjogi létesítési engedélye (továbbiakban: Létesítési Engedély), Felsőpáhok Község Polgármesterének 936-3/2014. számú tulajdonosi hozzájárulása alapján az Átvevő tulajdonában lévő Felsőpáhok 015/1, 015/2, 015/3 hrsz.-ú ingatlanokat érintő vízvezetéket épített ki (továbbiakban: Víziközmű).

Felek rögzítik, hogy a víziközmű-szolgáltatásról szóló 2011. évi CCIX. törvény (továbbiakban: Vksztv.) 8. § (1) bekezdése szerint az Átadó a Víziközművet, mint nem állami vagy önkormányzati beruházásban létrejövő víziközművet a víziközmű üzembe helyezésének időpontjában köteles az ellátásért felelősre átruházni. A Létesítési Engedély 4./6. pontja értelmében a Víziközművet az átadás-átvétel után az Önkormányzat tulajdonába, illetve közüzemi üzemeltetésre át kell adni.

1.2.) A Vksztv. 6. § (1) bekezdése szerint víziközmű kizárólag az állam és települési önkormányzat tulajdonába tartozhat. Felek rögzítik, hogy jelen Megállapodást a Vksztv. 8. § (1) bekezdése – s a Létesítési Engedély 4./6. pontja – alapján és annak érdekében kötik, hogy a Vksztv.-ben és a Létesítési Engedélyen foglaltaknak megfelelően rendezzék az Átadó tulajdonában lévő Víziközmű tulajdoni helyzetét.

1.3.) Felek megállapítják, hogy a Víziközmű által érintett Felsőpáhok községben a Vksztv. 1.§ (1) bekezdés c) pontja szerint az ivóvíz szolgáltatás vonatkozásában a Felsőpáhok Község Önkormányzata az ellátásért felelős.

**2./** Felek megállapodnak, hogy a Vksztv. 8. § (1) és (3) bekezdései alapján Átadó térítésmentesen átruházza a víziközmű tulajdonjogát Átvevőre, melyet Átvevő elfogad és tulajdonába vesz.

**3./** Felek megállapodnak, hogy a Víziközmű tekintetében külön birtok átruházási eljárást nem folytatnak le. Felek megállapítják, hogy a Víziközmű vonatkozásában jelen Megállapodás aláírásának napjától az Átvevőt illetik a tulajdonos jogai, illetve terhelik kötelezettségei, és Átvevő szedi annak hasznait, viseli az azzal járó terheket és kárveszélyt.

Felek rögzítik, hogy a Víziközművet a Dunántúli Regionális Vízmű Zártkörűen Működő Részvénytársaság, mint a Vksztv. szerinti területileg illetékes víziközmű-szolgáltató (8600 Siófok, Tanácsház u. 7. továbbiakban: DRV Zrt.) veszi üzemeltetésbe.

**4. /** Felek megállapodnak, hogy Átvevő **4.342.930**,- Ft, azaz **Négymillió-háromszáznegyvenkétezer-kilencszázharminc** ,- forint bekerülési költségen egyben piaci értéken veszi át a Vizíközművet, a jelen Megállapodáshoz 1. számú mellékletként csatolt vagyonleltárban részletezettek szerint.

**5./** Felek rögzítik, hogy a tárgyi Víziközmű esetében is alkalmazandóan, a Vksztv. 8. § (3) bekezdése szerint a térítésmentes átruházás az általános forgalmi adó szempontjából közcélú adománynak, a társasági adó szempontjából a víziközmű-szolgáltatást végző vállalkozási, bevételszerző tevékenységével összefüggő költségnek, ráfordításnak minősül.

**6./** Átadó kijelenti, hogy jelen megállapodásból eredően Átvevő felé semmilyen igénye, követelése nincs, és igényt, követelést a jövőben sem támaszt. Átadó kijelenti továbbá, hogy az átadott Víziközmű per-, teher- és igénymentes, illetve harmadik személynek nincs olyan joga, mely az Átvevő tulajdonszerzését, tulajdonosi joggyakorlását korlátozná, vagy akadályozná.

**7./** Az Átadó kijelenti, hogy a Víziközmű létesítésével, műszaki paramétereivel, engedélyezésével és üzemeltetésével kapcsolatosan birtokában volt okiratokat és dokumentumokat a DRV Zrt.-nek átadta, illetve az esetlegesen még birtokában lévő, illetve a Víziközmű számviteli nyilvántartásával kapcsolatos okiratokat és dokumentumokat jelen megállapodás aláírásával egyidejűleg Átvevő rendelkezésére bocsátja. Átadó kijelenti, hogy a Víziközműhöz kapcsolódó garanciális jogait (szavatosság, jótállás, stb.) Átvevőre jelen megállapodás alapján átruházza.

**8./** Átadó kötelezi magát, hogy jelen Megállapodás 1.1. pontjában rögzített cél megvalósulása érdekében Átvevővel együttműködik, a szükséges hozzájárulásokat megadja, nyilatkozatokat, intézkedéseket megfelelő időben – saját döntéshozatali eljárásának megfelelően – megteszi, tájékoztatási és egyéb kötelezettségének eleget tesz.

**9./** Átadó kijelenti, hogy jelen Megállapodásban foglalt minden rá vonatkozó, illetve általa közölt adat és tény megfelel a valóságnak.

**10./** Felek jelen Megállapodásból eredő és azzal kapcsolatos valamennyi vitás kérdést békés úton kísérelnek meg rendezni, bíróságon a keresetindítás lehetőségével csak ennek eredménytelensége esetén élnek.

**11./** Amennyiben jelen Megállapodás egyes rendelkezései teljesen vagy részben hatálytalanok, semmisek vagy megtámadhatóak lennének, az nem érinti a fennmaradó rendelkezések érvényességét, hatályosságát. A Felek jelen pont szerinti esetre kötelezettséget vállalnak a Megállapodás 1. pontjában foglalt, szándékolt jogi cél elérésére alkalmas módosítására.

**12./** Jelen Megállapodásban nem szabályozott kérdésekben a Vksztv., a nemzeti vagyonról szóló 2011. évi CXCVI. törvény, valamint a Polgári Törvénykönyv vonatkozó rendelkezései az irányadóak.

**13./** Jelen Megállapodás aláírásának napján lép hatályba. Jelen Megállapodás 3 számozott oldalból áll.

**14./** Jelen Megállapodás 6 (hat) egymással teljesen megegyező eredeti példányban készült, melyből Átadót és Átvevőt is 3-3 példány illeti meg.

Felek jelen Megállapodás minden oldalát elolvasták, és mint ügyleti akaratukkal mindenben egyezőt, arra jogosult képviselőik útján, jóváhagyólag írták alá.

Felsőpáhok, 2015. ………………. Budapest, 2015. ……………………

|  |  |
| --- | --- |
|  |  |
| **Felsőpáhok Község Önkormányzat képviseletében**  ………………….……………  Prótár Richárd Krisztián  polgármester | **MAVIR Magyar Villamosenergia-ipari Átviteli Rendszerirányító Zártkörűen Működő Részvénytársaság** **képviseletében**  **……………………. …………………….**  (név, titulus) (név, titulus) |

Melléklet:

1. számú melléklet Vagyonleltár